Hollandsk suksesstrener fyrer løs mot norske trenere
- Norsk fotball er veldig gammeldags. Moderne topplag løper ikke rundt banen mer. Det er historie, sier Verheijen til VG. Verheijen var en del av det nederlandske EM-trenerteamet i 2000 og 2004. Han bidro for Guus Hiddinks Russland i EM i 2008 - og for VM-laget til Sør-Korea i 2006 og 2010. 41-åringen har dessuten jobbet med klubber som Barcelona, Chelsea og Manchester City. I tillegg har han vært assistenttrener for Wales, og han har hjulpet Craig Bellamy i form.Verheijen har flere ganger kritisert engelske klubber for deres treningsmetoder, blant annet har Manchester City-manager Roberto Mancini fått hard medfart. I fjor reiste Vålerenga til Amsterdam for å lære av Verheijen. Martin Andresen uttalte til TV 2 at de hadde inngått et samarbeid. - Jeg husker det veldig godt. De kom til Amsterdam i to timer. De stilte meg alle typer spørsmål, og det syntes jeg var bra. Så fortalte noen meg at det var en stor reportasje om at Vålerenga brukte mine metoder. Jeg ble overrasket, for det visste jeg ikke noe om. Og jeg har aldri snakket med dem igjen, sier Verheijen. - Mitt forslag til trenerteamet til Vålerenga er å bli litt mer forsiktig i fremtiden. Hvis du stiller spørsmål i to timer, og så sier offentlig at man bruker metoden, så det litt «tricky». Nederlenderen, som i forrige uke deltok han på UEFAs seminar om fotballfitness i Oslo, har en klar filosofi om hvordan fotballspillere skal trene utholdenhet og styrke. Hovedregelen hans er at alt skal foregå med ball.- Hvis norsk fotball vil ta et steg fremover, så er hele fitness-diskusjonen en sjanse. Akkurat nå bruker tradisjonelle trenere tradisjonelle treningsmetoder, og spillerne synes det er ok, for det er det de er vant med, sier han.Klubber som driver med løping bare rister han på hodet av. - Det er fitnesstrening av folk som ikke har analysert fotball. I fotball utfører du handlinger, og etter en handling er du andpusten og du må ta deg inn igjen. Men du har kort tid, for du må snart gjøre neste handling, argumenterer han. 41-åringen mener løsningen er å spille med færre spillere, for eksempel fire mot fire, og høyere intensitet. - Da tvinger du spillerne til å gjøre flere involveringer per minutt, og da blir kroppen sterkere, sier han. - Bør noe av fitnesstreningen foregå i styrkerommet? - Utgangspunktet er at vi gjør det på banen. Hvis det er to eller tre spillere som har spesielle svakheter, så er de unntaket fra regelen, og da går de på gymmen.Vålerengas fysiske trener Eirik Bjærke deltok på seminaret med Verheijen på Ullevaal. - Han slaktet oss på det seminaret, sier Bjærke. Vålerenga har i vinter, med Kjetil Rekdal som trener, gjennomført løpetrening, individuelle styrkeøkter og forebyggende øvelser hver eneste dag. Det er isolert trening som Verheijen ikke liker. - Jeg er helt enig i det han sier, jeg har ingen motforestillinger. Men det han ikke legger så stor vekt på, som jeg synes er viktig, er at det vi gjør i bunn nå, det må du ha i bunn, sier han. Bjærke var med da VIF møtte Verheijen i Amsterdam før fjorårssesongen. - Det jeg erfarte i fjor er at det ikke er lett å komme opp til den intensiteten vi skal ha når vi spiller fem mot fem, sier treneren, som peker på at Verheijen har erfaring med lettbente spillere i Sør-Korea og verdensstjerner på Nederlands landslag. Det er noe annet å trene lag i eliteserien. - Jeg er enig med ham, men jeg har sett de praktiske problemene som er vanskelig å løse. - Verheijen sier at denne diskusjoenen er en sjanse for norsk fotball til å ta et steg fremover. Bør norsk fotball gå mer i denne retningen? - Jeg tror det er veien å gå for å legge den siste steinen. Og jeg tror vi legger oss på det når vi får den grunntreningen i bunnen.
Raymond Verheijen (41) har delt treningsfilosofien sin med klubber som Barcelona og Chelsea. Nå slakter han norske toppklubbers treningsmetoder.